Document ID: 32014R0481

Reference:
13.5.2014
RO
Jurnalul Oficial al Uniunii Europene
L 138/45
REGULAMENTUL DELEGAT (UE) NR. 481/2014 AL COMISIEI
din 4 martie 2014
de completare a Regulamentului (UE) nr. 1299/2013 al Parlamentului European și al Consiliului în ceea ce privește norme specifice privind eligibilitatea cheltuielilor pentru programele de cooperare
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1299/2013 al Parlamentului European și al Consiliului din 17 decembrie 2013 privind dispoziții specifice pentru sprijinul din partea Fondului european de dezvoltare regională pentru obiectivul de cooperare teritorială europeană (1), în special articolul 18 alineatul (1),
întrucât:
(1)
În temeiul articolului 18 alineatul (1) din Regulamentul (UE) nr. 1299/2013, este necesar să se stabilească norme specifice privind eligibilitatea cheltuielilor pentru programele de cooperare în ceea ce privește costurile cu personalul, cheltuielile de birou și cheltuielile administrative, costurile de deplasare și de cazare, costurile de consultanță și servicii externe și cheltuielile cu echipamente (denumite în continuare „categorii de cheltuieli”).
(2)
Pentru a permite o anumită flexibilitate în aplicarea normelor de eligibilitate în cadrul programelor de cooperare, statelor membre participante la un anumit program de cooperare ar trebui să li se permită să decidă că o anumită categorie de cheltuieli nu este eligibilă pentru o anumită axă prioritară a unui program de cooperare dat.
(3)
Ar trebui să se precizeze modul în care normele specifice privind eligibilitatea cheltuielilor pentru programele de cooperare prevăzute în prezentul regulament se încadrează în cadrul juridic general privind normele de eligibilitate aplicabile tuturor fondurilor ESI, în conformitate cu articolele 65-71 din Regulamentul (UE) nr. 1303/2013 al Parlamentului European și al Consiliului (2).
(4)
Pentru fiecare categorie de cheltuieli ar trebui stabilită o listă cu diferitele elemente de cheltuieli.
(5)
Ar trebui clarificat faptul că, de regulă, cadourile nu sunt eligibile. Cu toate acestea, distribuirea unor obiecte mici legate de activități promoționale, de comunicare, de publicitate sau de informare ar trebui să fie eligibilă.
(6)
Ar trebui stabilite diferitele elemente ale costurilor de personal, precum și normele privind calculul, contabilizarea și rambursarea costurilor de personal în general și, în special, a contractelor cu fracțiune de normă sau a contractelor de servicii pe bază orară.
(7)
Ar trebui alcătuită o listă cu diferitele elemente ale cheltuielilor de birou și ale cheltuielilor administrative, împreună cu normele privind calculul, contabilizarea și rambursarea unor astfel de elemente de cost, drept cheltuieli directe sau indirecte, în special atunci când se combină cu rate forfetare în temeiul Regulamentului (UE) nr. 1303/2013.
(8)
Ar trebui alcătuită o listă cu diferitele elemente ale costurilor de transport și cazare, împreună cu normele privind calculul, contabilizarea și rambursarea, indiferent dacă cheltuielile sunt suportate de către beneficiar sau direct de către personalul acestuia. Ar trebui clarificate, de asemenea, condițiile în care ar trebui justificate costurile de transport și cazare dacă acestea au loc în afara părții din Uniune a zonei vizate de program, astfel cum se menționează la articolul 20 din Regulamentul (UE) nr. 1299/2013.
(9)
Ar trebui alcătuită o listă cu diferitele elemente de costuri de consultanță și servicii externe.
(10)
De asemenea, ar trebui alcătuită o listă cu elementele de cheltuieli cu echipamentele, împreună cu normele privind eligibilitatea echipamentelor de ocazie.
(11)
Pentru a permite aplicarea promptă a măsurilor prevăzute în prezentul regulament, acesta ar trebui să intre în vigoare în ziua următoare datei publicării în Jurnalul Oficial al Uniunii Europene,
ADOPTĂ PREZENTUL REGULAMENT:
Articolul 1
Obiect și domeniu de aplicare
(1)   Fără a aduce atingere normelor de eligibilitate prevăzute sau stabilite pe baza articolelor 65-71 din Regulamentul (UE) nr. 1303/2013, prezentul regulament stabilește norme specifice privind eligibilitatea cheltuielilor pentru programele de cooperare în ceea ce privește următoarele categorii de cheltuieli:
(a)
cheltuielile cu personalul;
(b)
cheltuieli de birou și cheltuieli administrative;
(c)
costuri de deplasare și de cazare;
(d)
costuri de consultanță și servicii externe; și
(e)
cheltuieli cu echipamentele.
(2)   Statele membre participante la comitetul de monitorizare al unui program de cooperare pot conveni ca cheltuielile care intră în una sau mai multe dintre categoriile menționate la alineatul (1) să nu fie eligibile în cadrul uneia sau mai multor axe prioritare.
Articolul 2
Dispoziții generale
(1)   Orice cheltuieli eligibile în conformitate cu dispozițiile prezentului regulament efectuate de beneficiar sau în numele acestuia sunt legate de costul inițierii sau al inițierii și punerii în practică a unei operațiuni sau a unei părți a acesteia.
(2)   Următoarele costuri nu sunt eligibile:
(a)
amenzile, sancțiunile financiare și cheltuielile aferente diferendelor juridice sau litigiilor;
(b)
costurile cu cadourile, cu excepția celor care nu depășesc valoarea de 50 EUR per cadou și care sunt legate de promovare, comunicare, publicitate sau informare;
(c)
costurile legate de fluctuațiile cursurilor de schimb valutar.
Articolul 3
Costuri de personal
(1)   Cheltuielile pentru costurile de personal sunt formate din costurile brute de angajare a personalului angajat de către beneficiar în una dintre modalitățile următoare:
(a)
cu normă întreagă;
(b)
cu fracțiune de normă cu un procent fix de timp lucrat pe lună;
(c)
cu fracțiune de normă cu un număr flexibil de ore lucrate pe lună; sau
(d)
pe bază orară.
(2)   Cheltuielile pentru costurile de personal se limitează la următoarele:
(a)
plățile salariale legate de activitățile pe care entitatea nu le-ar desfășura dacă nu ar participa la operațiunea vizată, care sunt stabilite printr-un contract de angajare/muncă, printr-o decizie de numire (ambele denumite în continuare „document de angajare”) sau prin lege, activități aferente responsabilităților menționate în fișa postului membrului vizat al personalului;
(b)
orice alte costuri legate direct de plățile salariale suportate și plătite de către angajator, cum ar fi impozitele și prestațiile de securitate socială, inclusiv pensiile, care intră sub incidența Regulamentului (CE) nr. 883/2004 al Parlamentului European și al Consiliului (3), cu condiția ca acestea:
(i)
să fie stabilite printr-un document de angajare sau prin lege;
(ii)
să fie în conformitate cu legislația menționată în documentul de angajare și cu practicile standard din țara și/sau organizația în care lucrează efectiv membrul vizat al personalului; și
(iii)
să nu fie recuperabile de către angajator.
În ceea ce privește litera (a), plățile către persoane fizice care lucrează pentru beneficiar în temeiul unui alt fel de contract decât un contract de muncă/de angajare pot fi asimilate plăților salariale, iar contractul în cauză poate fi considerat document de angajare.
(3)   Costurile de personal pot fi rambursate:
(i)
pe baza costurilor reale (justificate prin documentul de angajare și fluturași de salariu); sau
(ii)
conform opțiunilor simplificate privind costurile menționate la articolul 67 alineatul (1) literele (b)-(d) din Regulamentul (UE) nr. 1303/2013; sau
(iii)
ca sumă forfetară în conformitate cu articolul 19 din Regulamentul (UE) nr. 1299/2013.
(4)   Costurile de personal pentru persoanele care lucrează în baza unui contract cu fracțiune de normă în cadrul operațiunii se calculează ca:
(a)
procent fix din costul brut de angajare, în concordanță cu un procent fix de timp lucrat în cadrul operațiunii, fără obligația de a stabili un sistem separat de înregistrare a timpului de lucru; sau
(b)
procent flexibil din costul brut de angajare, în concordanță cu un număr de ore variabil de la o lună la alta lucrate în cadrul operațiunii, pe baza unui sistem de înregistrare a timpului care acoperă 100 % din timpul de lucru al angajatului.
(5)   Pentru contractele cu fracțiune de normă de la alineatul (4) litera (a), angajatorul emite pentru fiecare angajat un document în care se stabilește procentual timpul care trebuie lucrat în cadrul operațiunii.
(6)   Pentru contractele cu fracțiune de normă de la alineatul (4) litera (b), rambursarea costurilor de personal se calculează pe o bază orară determinată prin:
(i)
împărțirea costului lunar brut de angajare la timpul de lucru lunar stabilit prin documentul de angajare, exprimat în ore; sau
(ii)
împărțirea celui mai recent cost brut de angajare anual înregistrat la 1 720 de ore, în conformitate cu articolul 68 alineatul (2) din Regulamentul (UE) nr. 1303/2013.
Rata orară se înmulțește cu numărul de ore lucrate efectiv în cadrul operațiunii.
(7)   În ceea ce privește costurile de personal pentru persoanele care, conform documentului de angajare, lucrează pe bază orară, astfel de costuri sunt eligibile aplicând numărul de ore lucrate efectiv în cadrul operațiunii la rata orară convenită în documentul de angajare, pe baza unui sistem de înregistrare a timpului.
Articolul 4
Cheltuieli de birou și cheltuieli administrative
Cheltuielile de birou și cheltuielile administrative se limitează la următoarele elemente:
(a)
chiria birourilor;
(b)
asigurarea și taxele aferente clădirilor în care se află personalul și echipamentelor din birouri (de exemplu, asigurări împotriva incendiilor, furtului);
(c)
utilitățile (de exemplu, electricitate, încălzire, apă);
(d)
materiale de birou;
(e)
contabilitatea generală furnizată în cadrul organizației beneficiare;
(f)
arhivele;
(g)
întreținerea, curățenia și reparațiile;
(h)
securitatea;
(i)
sistemele informatice;
(j)
comunicațiile (de exemplu, telefon, fax, internet, servicii poștale, cărți de vizită profesionale);
(k)
comisioanele bancare pentru deschiderea și administrarea contului sau a conturilor atunci când punerea în aplicare a unei operațiuni presupune deschiderea unui cont separat;
(l)
comisioanele pentru tranzacții financiare transfrontaliere.
Articolul 5
Costuri de deplasare și de cazare
(1)   Costurile de deplasare și de cazare se limitează la următoarele elemente:
(a)
costurile de deplasare (de exemplu, bilete, asigurare de călătorie și asigurarea autovehiculelor, carburanți, kilometri parcurși cu autovehiculul, taxe de trecere, taxe de parcare);
(b)
costurile meselor;
(c)
costurile de cazare;
(d)
costurile pentru vize;
(e)
diurnele.
(2)   Elementele menționate la alineatul (1) literele (a)-(d) care sunt incluse în diurne nu se rambursează în plus față de diurnă.
(3)   Cheltuielile de transport și de cazare ale experților și ale furnizorilor de servicii externi se încadrează la categoria de costuri de consultanță și servicii externe prevăzută la articolul 6.
(4)   Plata directă a cheltuielilor în temeiul prezentului articol de către un angajat al beneficiarului trebuie susținută de o dovadă a rambursării acestora de către beneficiar angajatului respectiv.
(5)   Pentru operațiunile care vizează asistența tehnică sau activitățile promoționale și consolidarea capacităților, cheltuielile suportate în afara părții din Uniune a zonei vizate de program sunt eligibile în conformitate cu articolul 20 alineatul (3) din Regulamentul (UE) nr. 1299/2013.
(6)   Autoritatea de management poate accepta costurile de cazare și de masă în unități situate în afara părții din Uniune a zonei vizate de program ca eligibile, dacă au fost efectuate în conformitate cu articolul 20 alineatul (2) din Regulamentul (UE) nr. 1299/2013. Aceasta se aplică, de asemenea, în cazul costurilor de deplasare locală la locul unui eveniment sau al unei acțiuni în afara părții din Uniune a zonei vizate de program.
(7)   Pentru personalul beneficiarilor situați în afara părții din Uniune a zonei vizate de program, autoritatea de management poate accepta ca eligibile costurile menționate la alineatul (1), inclusiv costurile pentru deplasarea către și de la locul unui eveniment sau al unei acțiuni în interiorul sau în afara părții din Uniune a zonei vizate de program, dacă au fost efectuate în conformitate cu articolul 20 alineatul (2) din Regulamentul (UE) nr. 1299/2013.
(8)   Pentru personalul beneficiarilor situați în interiorul părții din Uniune a zonei vizate de program, costurile menționate la alineatul (1), inclusiv costurile pentru deplasarea către și de la locul unui eveniment sau al unei acțiuni în interiorul sau în afara părții din Uniune a zonei vizate de program, sunt considerate eligibile în conformitate cu articolul 20 alineatul (1) din Regulamentul (UE) nr. 1299/2013.
Articolul 6
Costuri de consultanță și servicii externe
Cheltuielile pentru costurile de consultanță și servicii externe se limitează la următoarele tipuri de servicii și consultanță furnizate de un organism de drept public sau privat sau de o persoană fizică, altele decât beneficiarul, în cadrul operațiunii:
(a)
studii sau anchete (de exemplu, evaluări, strategii, note explicative, planuri de proiectare, manuale);
(b)
formare;
(c)
traduceri;
(d)
dezvoltarea, modificarea sau actualizarea sistemelor informatice sau a site-urilor web;
(e)
promovare, comunicare, publicitate sau informare legată de o operațiune sau de un program de cooperare ca atare;
(f)
gestiune financiară;
(g)
servicii legate de organizarea și realizarea practică de evenimente sau reuniuni (inclusiv închiriere, catering sau interpretare);
(h)
participarea la evenimente (de exemplu, taxe de participare);
(i)
consultanță juridică și servicii notariale, expertiză tehnică sau financiară, alte servicii de consultanță și de contabilitate;
(j)
drepturi de proprietate intelectuală;
(k)
verificări în conformitate cu articolul 125 alineatul (4) litera (a) din Regulamentul (UE) nr. 1303/2013 și cu articolul 23 alineatul (4) din Regulamentul (UE) nr. 1299/2013;
(l)
certificări și costuri de audit la nivelul programului conform articolelor 126 și 127 din Regulamentul (UE) nr. 1303/2013;
(m)
furnizarea de garanții de către o bancă sau altă instituție financiară, atunci când acestea sunt prevăzute în legislația Uniunii sau în legislația națională sau într-un document de programare adoptat de către comitetul de monitorizare;
(n)
deplasare și cazare pentru experți externi, invitați, președinți de ședință și furnizori de servicii;
(o)
alte servicii externe și de consultanță necesare în cadrul operațiunilor.
Articolul 7
Cheltuieli cu echipamentele
(1)   Cheltuielile pentru finanțarea echipamentelor achiziționate, închiriate sau luate în leasing de către beneficiar în cadrul operațiunii, altele decât cele prevăzute la articolul 4, se limitează la următoarele:
(a)
echipament de birou;
(b)
hardware și programe informatice;
(c)
mobilier și echipamente;
(d)
aparatură de laborator;
(e)
mașini și instrumente;
(f)
instrumente sau dispozitive;
(g)
vehicule;
(h)
alte echipamente specifice necesare pentru operațiuni.
(2)   Achiziționarea de echipamente de ocazie poate fi eligibilă în următoarele condiții:
(a)
nu s-a primit altă asistență pentru ele din fondurile ESI;
(b)
prețul acestora nu depășește prețul acceptat în general pe piața în cauză;
(c)
prezintă caracteristicile tehnice necesare pentru operațiune și respectă normele și standardele aplicabile.
Articolul 8
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 martie 2014.
Pentru Comisie
Președintele
José Manuel BARROSO
(1)  JO L 347, 20.12.2013, p. 259.
(2)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).
(3)  Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (JO L 166, 30.4.2004, p. 1).

Summary:
Norme specifice privind eligibilitatea cheltuielilor pentru programele de cooperare teritorială europeană (CTE)
Norme specifice privind eligibilitatea cheltuielilor pentru programele de cooperare teritorială europeană (CTE)
 
SINTEZĂ PRIVIND:
Regulamentul delegat (UE) nr. 481/2014 – de completare a Regulamentului (UE) nr. 1299/2013 în ceea ce privește norme specifice privind eligibilitatea cheltuielilor pentru programele de cooperare
CARE ESTE ROLUL ACESTUI REGULAMENT?
Regulamentul stabilește norme specifice privind eligibilitatea cheltuielilor pentru programele de cooperare între țările UE, cu referire la categoriile specifice de cheltuieli.
ASPECTE-CHEIE
Cooperarea teritorială europeană (CTE)Acest program este mai bine cunoscut sub numele de Interreg.  Cooperarea teritorială europeană reprezintă unul dintre cele două obiective ale politicii de coeziune a UE pentru perioada 2014-2020 și oferă un cadru pentru punerea în aplicare a unor acțiuni comune și schimburi de politici între actorii naționali, regionali și locali din diferite țări ale UE.  Programul își propune să promoveze coeziunea armonioasă pe plan economic, social și teritorial a UE în ansamblu.  Acesta este construit în jurul a trei direcții de cooperare:transfrontalieră (Interreg A) – abordează provocări comune identificate în comun în regiunile de frontieră;transnațională (Interreg B) – sprijină o gamă variată de investiții în proiecte legate de inovare, mediu, accesibilitate, telecomunicații, dezvoltare urbană etc.;interregională (Interreg C) – constituie un cadru pentru schimbul de experiențe între organismele regionale și locale în diferite țări.  În vederea facilitării cooperării la nivelul acestor trei direcții, au fost stabilite grupări europene de cooperare teritorială în 2007, în temeiul Regulamentului (CE) nr. 1082/2006.  Finanțarea este asigurată de Fondul european de dezvoltare regională, parte din fondurile structurale și de investiții europene.  Categorii de cheltuieli
Regulamentul stabilește norme pentru următoarele categorii de cheltuieli:costurile cu personalul;  cheltuielile de birou și cheltuielile administrative;  costurile de deplasare și de cazare;  costurile de consultanță și servicii externe;  cheltuielile cu echipamente.  Cheltuielile eligibileCheltuielile eligibile trebuie să fie legate de costul inițierii sau al inițierii și punerii în practică a unei operațiuni sau a unei părți a acesteia.  Următoarele costuri nu sunt eligibile:amenzile, sancțiunile financiare și cheltuielile aferente diferendelor juridice sau litigiilor;costurile cu cadourile, cu excepția celor care nu depășesc valoarea de 50 EUR per cadou și care sunt legate de promovare, comunicare, publicitate sau informare;costurile legate de fluctuațiile cursurilor de schimb valutar.  
DE CÂND SE APLICĂ REGULAMENTUL?
Se aplică de la 14 mai 2014.
CONTEXT
Pentru informații suplimentare, consultați:Cooperarea între regiuni și țări (Comisia Europeană).  
DOCUMENT PRINCIPAL
Regulamentul delegat (UE) nr. 481/2014 al Comisiei din 4 martie 2014 de completare a Regulamentului (UE) nr. 1299/2013 al Parlamentului European și al Consiliului în ceea ce privește norme specifice privind eligibilitatea cheltuielilor pentru programele de cooperare (JO L 138, 13.5.2014, pp. 45-50)
DOCUMENTE CONEXE
Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, pp. 320-469)
Modificările și corecturile succesive aduse acestui regulament au fost integrate în textul de bază. Această versiune consolidată are doar un caracter informativ.
Regulamentul (CE) nr. 1082/2006 al Parlamentului European și al Consiliului din 5 iulie 2006 privind o grupare europeană de cooperare teritorială (GECT) (JO L 210, 31.7.2006, pp. 19-24)
A se vedea versiunea consolidată.
Data ultimei actualizări: 01.02.2019